Document ID: 32009D0806

SKLEP SVETA
z dne 19. oktobra 2009
o podpisu statuta Mednarodne agencije za obnovljivo energijo (IRENA) s strani Evropske skupnosti
(2009/806/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 175(1) ter prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Statut Mednarodne agencije za obnovljivo energijo (1) (v nadaljnjem besedilu: statut) je 26. januarja 2009 na ustanovni konferenci v Bonnu podpisalo 75 držav, med katerimi je 20 držav članic EU.
(2)
V skladu s statutom Mednarodna agencija za obnovljivo energijo (IRENA) „spodbuja vsesplošno in povečano prevzemanje ter trajnostno rabo vseh oblik obnovljive energije, ob upoštevanju nacionalnih in domačih prednostnih nalog ter koristi, ki izhajajo iz kombiniranega pristopa uporabe obnovljivih virov energije in ukrepov energetske učinkovitosti, ter prispevka obnovljive energije za ohranitev okolja, z omejevanjem pritiskov na naravne vire in zmanjševanjem krčenja gozdov, zlasti krčenja tropskih gozdov, širjenja puščav in izgubljanja biotske raznovrstnosti ter za zaščito podnebja, gospodarsko rast in socialno kohezijo, vključno z odpravo revščine in trajnostnim razvojem, dostop do oskrbe z energijo in varnost oskrbe, regionalni razvoj in medgeneracijsko odgovornost“.
(3)
Na področjih, ki jih zajema statut, so pristojne tako Evropska skupnost kot tudi njene države članice. Nekatere določbe statuta bi lahko vplivale na ukrepe iz aktov Skupnosti, sprejetih na področju okolja in energije.
(4)
Glede na to, da statut začne veljati šele 30. dan po deponiranju 25. instrumenta o ratifikaciji in da za podpisnice do takrat ostane na voljo za podpis, bi bilo treba statut podpisati v imenu Evropske skupnosti v skladu s členom XIX A. Na ustanovni konferenci agencije IRENA 26. januarja 2009 je bila ustanovljena pripravljalna komisija za agencijo (2). V skladu s točko 3 resolucije o ustanovitvi pripravljalne komisije za agencijo, ki je bila sprejeta na konferenci o ustanovitvi agencije IRENA, pripravljalno komisijo sestavljajo po en predstavnik vsake podpisnice statuta. Pripravljalna komisija naj bi omogočila hitro in učinkovito ustanovitev agencije, vključno s pripravo vmesnega delovnega programa in proračuna. Sodelovanje v vseh dejavnostih agencija IRENA od podpisa naprej se šteje za koristno. Zato bi morala biti Skupnost zastopana v pripravljalni komisiji za agencijo in sodelovati v njenih dejavnostih od podpisa naprej -
SKLENIL:
Člen 1
Predsednik Sveta se pooblašča, da imenuje osebo(-e), ki v imenu Evropske skupnosti podpiše(-jo) statut Mednarodne agencije za obnovljivo energijo, ki je bila ustanovljena 26. januarja 2009 v Bonnu.
Člen 2
Skupnost bo na podlagi podpisa zastopana v pripravljalni komisiji za agencijo IRENA, ki jo je ustanovila konferenca o ustanovitvi agencije.
V Luxembourgu, 19. oktobra 2009

Labels: 14
5
20